

**ข้อบังคับมหาวิทยาลัยธรรมศาสตร์**

ว่าด้วยการรักษาการแทนและการมอบอํานาจให้ปฏิบัติการแทน พ.ศ. ๒๕๕๙

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

โดยที่เป็นการสมควรกําหนดให้มีหลักเกณฑ์เกี่ยวกับการรักษาการแทน การมอบอํานาจ ให้ปฏิบัติการแทน และการมอบอํานาจทั่วไป เพื่อให้การปฏิบัติงานของผู้ดํารงตําแหน่งต่าง ๆ ในมหาวิทยาลัย เป็นไปด้วยความเรียบร้อย

อาศัยอํานาจตามความในมาตรา ๒๓ และมาตรา ๕๓ แห่งพระราชบัญญัติ
มหาวิทยาลัยธรรมศาสตร์ พ.ศ. ๒๕๕๘ และโดยมติสภามหาวิทยาลัยในการประชุมครั้งที่ ๑/๒๕๕๙
เมื่อวันที่ ๑๑ มกราคม พ.ศ. ๒๕๕๙ เห็นชอบให้ออกข้อบังคับไว้ดังนี้

**ข้อ ๑ ชื่อข้อบังคับ**

ข้อบังคับนี้เรียกว่า “ข้อบังคับมหาวิทยาลัยธรรมศาสตร์ว่าด้วยการรักษาการแทน และการมอบอํานาจให้ปฏิบัติการแทน พ.ศ. ๒๕๕๙”

**ข้อ ๒ เวลาที่มีผลใช้บังคับ**

ข้อบังคับนี้ให้ใช้บังคับถัดจากวันประกาศเป็นต้นไป

**ข้อ ๓ ผู้รักษาการข้อบังคับ**

ให้อธิการบดีเป็นผู้รักษาการตามข้อบังคับนี้

**หมวด ๑**

**การปฏิบัติหน้าที่แทนนายกสภามหาวิทยาลัย**

……………………………

**ข้อ ๔ การออกประกาศแจ้งกรณีการปฏิบัติหน้าที่แทนนายกสภามหาวิทยาลัย**

ในกรณีที่อุปนายกสภามหาวิทยาลัยปฏิบัติหน้าที่แทนนายกสภามหาวิทยาลัย ให้เลขานุการ สภามหาวิทยาลัยออกประกาศสภามหาวิทยาลัยแจ้งให้ทราบเป็นการทั่วไป

 ในกรณีที่สภามหาวิทยาลัยแต่งตั้งกรรมการสภามหาวิทยาลัยผู้ทรงคุณวุฒิทําหน้าที่แทน นายกสภามหาวิทยาลัย ให้เลขานุการสภามหาวิทยาลัยออกประกาศสภามหาวิทยาลัยแจ้งให้ทราบ
เป็นการทั่วไป

**หมวด ๒**

**การรักษาการแทน**

……………………………

**ข้อ ๕ การมอบหมายให้รักษาการแทนอธิการบดี** การมอบหมายให้รองอธิการบดีรักษาการแทนอธิการบดีให้ทําเป็นคําสั่งมหาวิทยาลัย

ในกรณีที่มิได้มีการมอบหมายให้รองอธิการบดีผู้ใดรักษาการแทนอธิการบดี ให้รองอธิการบดี
ที่มีอาวุโสสูงสุดและเป็นผู้รักษาการแทนอธิการบดีออกประกาศมหาวิทยาลัยแจ้งให้ทราบเป็นการทั่วไป

 **ข้อ ๖ การมอบหมายให้รักษาการแทนคณบดี ผู้อํานวยการสถาบัน สํานักหรือหัวหน้า
ส่วนงานอื่นที่มีฐานะเทียบเท่า**

 การมอบหมายให้รองคณบดี หรือรองผู้อํานวยการสถาบัน สํานัก หรือรองหัวหน้าส่วนงาน ที่เรียกชื่ออย่างอื่นที่มีฐานะเทียบเท่าคณะ วิทยาลัย สถาบัน หรือสํานัก รักษาการแทนคณบดีหรือผู้อํานวยการ หรือหัวหน้าส่วนงานที่เรียกชื่ออย่างอื่นแล้ว ให้ทําเป็นคําสั่งของส่วนงานและรายงานอธิการบดีเพื่อทราบ

 ในกรณีที่มิได้มีการมอบหมายให้มีผู้รักษาการแทนคณบดี หรือผู้อํานวยการสถาบัน สํานัก หรือหัวหน้าส่วนงานที่เรียกชื่ออย่างอื่นที่มีฐานะเทียบเท่าคณะ สถาบัน หรือสํานัก ให้รองคณบดี รองผู้อํานวยการหรือรองหัวหน้าส่วนงานที่มีอาวุโสสูงสุดและเป็นผู้รักษาการแทนคณบดีหรือผู้อํานวยการ
หรือหัวหน้าส่วนงานออกประกาศส่วนงานแจ้งให้ทราบเป็นการทั่วไปและรายงานอธิการบดีเพื่อทราบ

**ข้อ ๗** **การแต่งตั้งผู้รักษาการแทนอธิการบดี คณบดี ผู้อํานวยการสถาบัน ผู้อํานวยการสํานัก หรือหัวหน้าส่วนงานที่เรียกชื่ออย่างอื่นที่มีฐานะเทียบเท่า**

 ในกรณีที่ไม่มีผู้ดํารงตําแหน่งอธิการบดี คณบดี ผู้อํานวยการสถาบัน ผู้อํานวยการสํานัก
หรือหัวหน้าส่วนงานที่เรียกชื่ออย่างอื่นที่มีฐานะเทียบเท่าคณะ สถาบัน หรือสํานัก หรือไม่มีผู้รักษาการแทน หรือมีแต่ไม่อาจปฏิบัติหน้าที่ได้ ให้สภามหาวิทยาลัยแต่งตั้งผู้รักษาการแทนโดยออกเป็นคําสั่งมหาวิทยาลัย

 **ข้อ ๘ การแต่งตั้งผู้รักษาการแทนผู้ดํารงตําแหน่งในสํานักงานสภามหาวิทยาลัย
และสํานักงาน**

 การแต่งตั้งผู้รักษาการแทนของผู้ดํารงตําแหน่งในสํานักงานสภามหาวิทยาลัยและสํานักงาน ให้เป็นอํานาจของอธิการบดีหรือรองอธิการบดีที่ปฏิบัติการแทนอธิการบดีโดยทําเป็นคําสั่งของมหาวิทยาลัย

**หมวด ๓**

**การมอบอํานาจให้ปฏิบัติการแทน**

……………………………

**ข้อ ๙ การมอบอํานาจของอธิการบดีและการมอบอํานาจช่วงของผู้รับมอบอํานาจ
จากอธิการบดี**

อธิการบดีอาจมอบอํานาจให้ปฏิบัติการแทนแก่ผู้ดํารงตําแหน่ง ดังต่อไปนี้

(๑) รองอธิการบดีหรือผู้ช่วยอธิการบดี

(๒) คณบดี ผู้อํานวยการสถาบัน ผู้อํานวยการสํานัก หรือหัวหน้าส่วนงานที่เรียกชื่ออย่างอื่น ที่มีฐานะเทียบเท่าคณะ วิทยาลัย สถาบัน หรือสํานัก

(๓) ผู้อํานวยการศูนย์ หรือหัวหน้าส่วนงานที่เรียกชื่ออย่างอื่นที่มีฐานะเทียบเท่าศูนย์ การมอบอํานาจตามวรรคหนึ่งให้ทําเป็นคําสั่งมหาวิทยาลัย

คณบดี ผู้อํานวยการ หรือหัวหน้าส่วนงานที่เรียกชื่ออย่างอื่นที่มีฐานะเทียบเท่าคณะ สถาบัน หรือสํานัก ที่ได้รับมอบอํานาจให้ปฏิบัติการแทนจากอธิการบดีอาจมอบอํานาจช่วงให้แก่ผู้ดํารงตําแหน่ง รองคณบดี รองผู้อํานวยการ หรือรองหัวหน้าส่วนงานที่เรียกชื่ออย่างอื่น หรือหัวหน้าภาควิชาก็ได้

 การมอบอํานาจตามวรรคสามให้ทําเป็นคําสั่งส่วนงานและรายงานอธิการบดีเพื่อทราบ

**ข้อ ๑๐ การมอบอํานาจแก่หัวหน้าคณะผู้แทนของมหาวิทยาลัยในต่างประเทศ**

 ในกรณีที่มีภารกิจดําเนินการในต่างประเทศ อธิการบดีอาจมอบหมายให้หัวหน้าคณะผู้แทน ของมหาวิทยาลัยที่เดินทางไปในภารกิจนั้นเป็นผู้มีอํานาจปฏิบัติการแทน โดยทําเป็นคําสั่งมหาวิทยาลัย

**ข้อ ๑๑ การมอบอํานาจแก่ผู้อํานวยการหรือหัวหน้าโครงการเพื่อดําเนินการเฉพาะกิจ
หรือบริการร่วม**

 ในกรณีที่มหาวิทยาลัยได้มีการจัดตั้งโครงการเพื่อดําเนินการเฉพาะกิจหรือเป็นบริการร่วม และไม่มีสถานะเป็นส่วนงาน อธิการบดีอาจมอบหมายให้ผู้ดํารงตําแหน่งผู้อํานวยการหรือหัวหน้าโครงการ เพื่อดําเนินการเฉพาะกิจหรือบริการร่วมนั้นปฏิบัติการแทนก็ได้ โดยทําเป็นคําสั่งมหาวิทยาลัย

**ข้อ ๑๒ รายละเอียดของคําสั่งมอบอํานาจ**

คําสั่งมหาวิทยาลัยเพื่อมอบอํานาจให้ปฏิบัติการแทน และคําสั่งมอบอํานาจช่วงให้ระบุ รายละเอียดเกี่ยวกับการมอบอํานาจให้ชัดเจนเพียงพอเข้าใจได้ อย่างน้อยต้องประกอบด้วย

(๑) ชื่อหรือตําแหน่งของผู้มอบอํานาจ

(๒) ชื่อหรือตําแหน่งของผู้รับมอบอํานาจ

(๓) ข้อกฎหมายหรือกฎที่อ้างอิง

(๔) อํานาจที่มอบรวมทั้งอาจกําหนดหลักเกณฑ์และเงื่อนไขการใช้อํานาจด้วยก็ได้

**ข้อ ๑๓ การปฏิบัติการของผู้รับมอบอํานาจและผู้รับมอบอํานาจช่วง**

 ในการปฏิบัติการแทน ผู้รับมอบอํานาจหรือผู้รับมอบอํานาจช่วงอาจดําเนินการใด ๆ เพื่อให้ บรรลุวัตถุประสงค์ของการมอบอํานาจนั้นได้ตามสมควร แต่ต้องใช้อํานาจที่ได้รับมอบให้เป็นไปตามกฎหมาย ข้อบังคับ ระเบียบ หรือกฎ ตลอดจนคําสั่งของผู้มอบอํานาจที่เกี่ยวข้องกับเรื่องที่มีการมอบอํานาจนั้น หรือตามหลักเกณฑ์และเงื่อนไขการใช้อํานาจในเรื่องนั้น รวมทั้งต้องจัดทํารายงานผลการใช้อํานาจดังกล่าวให้
ผู้มอบอํานาจหรือผู้มอบอํานาจช่วงแล้วแต่กรณีได้ทราบด้วย

**หมวด ๔**

**การมอบอํานาจทั่วไป**

……………………………

**ข้อ ๑๔ การมอบอํานาจในเรื่องทั่วไป**

ในกรณีที่มิได้เป็นการมอบอํานาจให้ปฏิบัติการแทนตามหมวด ๓ ของข้อบังคับนี้ อธิการบดีหรือผู้ที่อธิการบดีมอบหมาย อาจมอบอํานาจให้แก่ผู้ปฏิบัติงานในมหาวิทยาลัยที่มีตําแหน่งตั้งแต่
ระดับปฏิบัติการขึ้นไป เป็นผู้รับมอบอํานาจดําเนินการเรื่องใดเรื่องหนึ่งเป็นรายกรณีก็ได้

การมอบอํานาจตามวรรคหนึ่งให้ทําเป็นหนังสือ หรือใช้แบบหนังสือมอบอํานาจ
ของส่วนราชการ หน่วยงานของรัฐ หรือหน่วยงานของเอกชน

การมอบอํานาจตามวรรคหนึ่งมิให้ใช้กับการทําธุรกรรมทางการเงิน หรือการดําเนินการใด ๆ ที่เกี่ยวข้องกับการลงทุน

**ข้อ ๑๕ ข้อปฏิบัติของผู้รับมอบอํานาจในเรื่องทั่วไป**

ผู้รับมอบอํานาจตามข้อ ๑๔ จะต้องดําเนินการในกิจการที่ได้รับมอบอํานาจด้วย
ความระมัดระวัง ละเอียดรอบคอบ คํานึงถึงประโยชน์ของมหาวิทยาลัยเป็นสําคัญ และเมื่อได้ดําเนินการ
ตามที่ได้รับมอบอํานาจแล้ว ต้องรายงานผลการดําเนินการให้ผู้บังคับบัญชาตามลําดับชั้นเพื่อทราบทุกครั้ง

ประกาศ ณ วันที่ ๓ เดือน มีนาคม พ.ศ. ๒๕๕๙

(ศาสตราจารย์พิเศษ นรนิติ เศรษฐบุตร)

นายกสภามหาวิทยาลัย